**Aprilie la Șelimbăr**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E-atâta primăvară-n luna asta

Cum n-a mai fost demult, dar e firesc,

S-au dus ninsorile, pleacă năpasta

Cu cele nouă babe și-nfloresc

La Șelimbăr magnolii în grădină,

Iar tu pe balansoar visezi senin

Că stăm întinși, desculți, sub luna plină

Și de pe piept îți sorb un strop de vin.

Mă amețește primăvara nudă

Și mă ating de fruct chiar dacă-i crud,

Printre petale gura mea zăludă

Alunecă ușor, ușor spre sud.

- E-atât de proaspăt verdele pădurii,

Pe catifeaua moale paşii mei

Aleargă spre poieni şi-n colţul gurii

Ştrengarul zâmbet te întreabă: "Vrei

În basmul meu să vii?" April te-mbie

S-adormi lângă magnolii, pe pământ,

Pe trupul alb să-mi scrii o poezie,

Dar niciodată să nu-ntrebi de sunt

Nereida acestui loc. Doar cerbii,

Când se adapă-n tainicul izvor

Sau trec grăbiţi să pască firul ierbii

Ştiu ce furtuni mă-nving, cât mi-e de dor.

Ioan Grigoraș Liliana Trif